Diari Oficial de la Generalitat Valenciana


Sumari del DOGV 9425, del 12-09-2022 (2022/8126)

RESOLUCIÓ de 5 de setembre de 2022, de la Secretaria Autonòmica d'Educació i Formació Professional, per la qual es convoca la realització d'estades de formació per al professorat amb atribució docent en Formació Professional i en Ensenyaments Artístics Professionals i Esportius en empreses, organitzacions o institucions situades en l'àmbit territorial de la Comunitat Valenciana o en la resta del territori espanyol, durant el curs acadèmic 2022-2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9425

Data del DOGV
:   12-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8126


Data del document
:   06-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 5 de setembre de 2022, de la Secretaria Autonòmica d'Educació i Formació Professional, per la qual es convoca la realització d'estades de formació per al professorat amb atribució docent en Formació Professional i en Ensenyaments Artístics Professionals i Esportius en empreses, organitzacions o institucions situades en l'àmbit territorial de la Comunitat Valenciana o en la resta del territori espanyol, durant el curs acadèmic 2022-2023. [2022/8126]  
L'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, recull en l'article 14 les estades formatives en empreses com una de les modalitats de formació permanent del professorat que ofereix la possibilitat de formar-se en entorns de treball professionals reals, amb la finalitat d'adquirir aquells coneixements i pràctiques que no poden ser adquirits en una altra mena d'acció formativa i són necessàries per a la seua actuació docent en l'especialitat.  
Així doncs, d'acord amb les competències que se'm confereixen en l'article 82.1 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; i en l'article 5.3 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte  
La present resolució té com a objecte convocar durant el curs acadèmic 2022-2023, la realització d'estades de formació per al professorat amb atribució docent en Formació Professional, en Ensenyaments Artístics Professionals i Esportius, i per al personal assessor de formació destinat en els CEFIRE d'Alcoi i en l'específic de Formació Professional, Ensenyaments Artístics i Esportius, en empreses, organitzacions o institucions situades en l'àmbit territorial de la Comunitat Valenciana o en la resta del territori espanyol.  
  
Segon. Objectius  
Les estades de formació en empreses o entitats del professorat, com a model d'intervenció en la formació del professorat, pretenen aconseguir els objectius següents:  
1. Conéixer les característiques fonamentals de funcionament i organització interna dels sectors productius o organitzacions sense ànim de lucre.  
2. Adquirir experiències de l'àmbit laboral en l'entorn real de treball.  
3. Potenciar l'aplicació en el centre educatiu dels coneixements i tècniques adquirits, per a possibilitar l'actualització cientificotècnica del professorat a través del coneixement de procediments de treball, instrumentació, mètodes organitzatius i processos per mitjà de la integració del professorat en els diferents processos productius.  
4. Fomentar la cooperació entre els centres educatius i el seu entorn productiu, per a facilitar la relació del professorat objecte de la convocatòria amb el món empresarial.  
5. Augmentar la col·laboració entre el professorat que imparteix Formació Professional en els centres educatius i els diferents sectors productius, per a millorar la competència professional del professorat.  
6. Possibilitar acords que milloren la programació del mòdul de Formació en Centres de Treball i de projectes de formació dual.  
  
Tercer. Participants  
En aquesta convocatòria podrà participar el professorat amb atribució docent en Formació Professional i Ensenyaments Artístics Professionals i Esportius, que exercisca docència directa durant el curs acadèmic 2022-2023 en centres docents públics i privats concertats dependents de la Conselleria d'Educació, Cultura i Esport de la Comunitat Valenciana, i el personal assessor de formació destinat en els CEFIRE d'Alcoi i en l'específic de Formació Professional, Ensenyaments Artístics i Esportius.  
Només podrà presentar-se una sol·licitud per participant, empresa i període de realització de l'estada.  
Quan les estades es realitzen en més d'una empresa durant el mateix període, es presentarà una sol·licitud per cada estada.  
El professorat que haja participat en convocatòries anteriors i sol·licite participar en l'actual convocatòria, haurà de presentar obligatòriament una proposta diferent de l'estada anteriorment realitzada, preferentment relacionada amb els mòduls que imparteix.  
  
Quart. Elecció de l'empresa, organització o institució  
L'estada es podrà realitzar en una empresa, organització o institució situada en l'àmbit territorial de la Comunitat Valenciana o en la resta del territori espanyol, amb la qual el professorat participant haja concertat particularment.  
En cas que el concert es realitze amb una empresa, organització o institució, la persona titular o representant legal de l'empresa proposada no pot ser familiar, fins al segon grau de consanguinitat o afinitat, del professorat sol·licitant.  
  
Cinqué. Duració i període de realització  
El temps de l'estada formativa per a aquesta convocatòria serà com a mínim de 20 hores i màxim de 50 hores. En tot cas, es computaran un mínim de 3 hores i un màxim de 8 hores diàries i de 30 hores setmanals.  
  
L'estada formativa podrà realitzar-se entre el 7 de novembre de 2022 i el 31 de juliol de 2023.  
L'horari de realització de l'estada no podrà coincidir amb l'horari lectiu del professorat participant, i estarà condicionat a les circumstàncies productives de les empreses o entitats.  
  
Sisé. Formalització de sol·licituds, procediment i requisits  
El professorat sol·licitant que desitge participar haurà d'emplenar la sol·licitud per via telemàtica, utilitzant el formulari que estarà a la seua disposició en la pàgina web de Formació del Professorat de la Conselleria d'Educació, Cultura i Esport: http://www.ceice.gva.es/va/web/formacion-profesorado/estancias-formativas-en-empresas.  
Una vegada emplenats els documents requerits, signats i segellats, aquests hauran de ser escanejats i enviats a través de la mateixa plataforma telemàtica. Per a recuperar la sol·licitud serà necessari el número de sol·licitud i el correu electrònic.  
  
Seté. Presentació de sol·licituds  
El termini de presentació de sol·licituds serà des de l'endemà de la publicació d'aquesta convocatòria en el Diari Oficial de la Generalitat Valenciana i en la pàgina web de la Conselleria d'Educació, Cultura i Esport / Formació del Professorat: http://www.ceice.gva.es/ca/web/formacion-profesorado/estancias-formativas-en-empresas fins al 12 d'octubre de 2022.  
  
Huité. Sol·licitud i documentació complementària  
La documentació necessària per a optar a les estades formatives en empreses, organitzacions o institucions, es descarregarà directament de la web una vegada s'hagen emplenat tots els seus apartats, constarà de:  
  
1. Sol·licitud signada per la persona participant.  
2. Proposta d'estada, que haurà de ser original, personalitzada i vinculada a la família professional. La proposta d'estada s'ha d'emplenar directament en la web, en què s'especificarà:  
a) Títol: farà referència explícita a les competències professionals i organitzatives a aconseguir en l'estada i no excedirà de 100 caràcters.  
  
b) Objectius generals.  
c) Característiques de l'empresa.  
d) Justificació de l'elecció de l'empresa, organització o institució.  
  
e) Programació de les activitats, període previst de realització (duració) i temporalització. Una vegada aprovada l'estada qualsevol modificació en el període de realització o temporalització de les activitats es comunicarà a l'assessoria de la família professional corresponent, perquè l'autoritze.  
f) Relació existent entre competències professionals, personals i socials dels ensenyaments de la família professional a què pertany, i les possibilitats tècniques i organitzatives de l'empresa, organització o institució.  
3. Autorització de l'empresa, organització o institució, signada per la persona responsable, on es realitzarà l'estada formativa. En el cas d'haver designat una persona tutora, s'indicaran les seues dades personals en el document.  
4. Certificat de la secretaria del centre de destinació amb el vistiplau del director o directora, signat i segellat, en el qual conste:  
a) Situació administrativa del professorat sol·licitant.  
b) Ensenyaments i matèries o mòduls que imparteix.  
c) Compatibilitat horària de la proposta d'estada formativa, on es farà constar l'horari lectiu del professorat sol·licitant i l'horari de l'estada.  
  
Nové. Instrucció i comissió de selecció  
L'òrgan instructor de la present convocatòria serà el Servei de Planificació i Gestió de la Formació Permanent del Professorat.  
Com a òrgan col·legiat en el procés de valoració i selecció de les propostes d'estades es constituirà una comissió de selecció i seguiment, integrada pels següents membres, que emetrà un informe en el qual es concrete el resultat de l'avaluació. La comissió estarà constituïda per:  
  
Presidència:  
- La persona titular de la Subdirecció General de Formació del Professorat o persona en qui delegue.  
Vocals:  
- La persona titular del Servei de Planificació i Gestió de la Formació Permanent del Professorat o persona en qui delegue.  
- Una persona representant de la Direcció General de Formació Professional i Ensenyaments de Règim Especial.  
- Les direccions dels CEFIRE d'Alcoi i de l'específic de Formació Professional, Ensenyaments Artístics i Esportius, així com dues assessories d'aquests CEFIRE.  
Secretaria:  
- Una persona representant del Servei de Planificació i Gestió de la Formació Permanent del Professorat.  
  
Deu. Criteris de selecció  
1. Professorat participant.  
1.1. Adequació dels objectius plantejats en la proposta als cicles formatius o família professional corresponents (fins a 2 punts).  
1.2. Actualització en determinats aspectes tècnics o organitzatius, l'especificitat dels quals fa difícil accedir per altres mitjans (fins a 3 punts).  
1.3. Idoneïtat dels mòduls/matèries susceptibles de ser impartits pel professorat sol·licitant, d'acord amb els objectius plantejats i l'empresa o col·lectiu seleccionat (fins a 5 punts).  
2. Interés i qualitat de la proposta d'estada presentada.  
2.1. Idoneïtat de l'empresa seleccionada per a la consecució dels objectius de l'estada (fins a 5 punts).  
2.2. Adequació de la proposta a l'entorn productiu del centre educatiu del professorat participant (fins a 5 punts).  
Per a ser seleccionada la proposta d'estada, ha d'obtindre un mínim de 5 punts en cadascun dels apartats 1 i 2 anteriors i complir els criteris d'originalitat i personalització.  
  
Onze. Resolució  
1. Proposta motivada de resolució  
El Servei de Planificació i Gestió de la Formació Permanent del Professorat, a la vista de l'expedient i de l'informe de la comissió de selecció, formularà la proposta de resolució provisional, que es farà pública a través de la pàgina web de Formació del Professorat de la Conselleria d'Educació, Cultura i Esport.  
S'obrirà un termini de 4 dies hàbils, a comptar des de l'endemà de la seua publicació, per a presentar, a través de la pàgina web indicada més amunt, al·legacions davant de la comissió.  
Una vegada examinades les al·legacions adduïdes, si escau, per les persones interessades, el Servei de Planificació i Gestió de la Formació Permanent del Professorat formularà proposta de resolució definitiva al secretari autonòmic d'Educació i Formació Professional.  
2. Resolució definitiva  
Vista la proposta del Servei de Planificació i Gestió de la Formació Permanent del Professorat, el secretari autonòmic d'Educació i Formació Professional aprovarà la selecció definitiva de les estades de formació. Aquesta serà notificada a les persones interessades a l'adreça de correu electrònic indicada en la documentació presentada, i publicada en la pàgina web de Formació del Professorat de la Conselleria d'Educació, Cultura i Esport.  
  
Dotze. Renúncies  
Si hi ha causes justificades que impedisquen la incorporació del professorat seleccionat a l'empresa, organització o institució, aquest podrà renunciar a l'estada. Per a efectuar la renúncia, s'haurà de completar i signar el document de renúncia que estarà disponible en la pàgina web referida anteriorment. Una vegada emplenat i signat, s'haurà d'enviar a l'adreça e-correu bcktdttammdzakw@ffw.na.  
La no incorporació a l'empresa, organització o institució, o l'abandó abans de la finalització sense causa justificada, suposarà la renúncia a la participació en aquestes estades formatives durant els dos anys següents.  
  
  
Tretze. Seguiment, avaluació i certificació  
Els CEFIRE d'Alcoi i l'específic de Formació Professional, Ensenyaments Artístics i Esportius realitzaran el seguiment, avaluació i certificació d'aquestes estades formatives.  
Per a l'avaluació de la realització de l'estada, el professorat participant enviarà la memòria final, original i personalitzada. Aquesta memòria s'emplenarà directament en la web recuperant la seua sol·licitud, que inclourà la documentació següent:  
a) Certificat signat de l'empresa, organització o institució que acredite la realització de l'estada, especificant les hores totals, les dates i lloc de realització. Aquest document serà generat per la plataforma una vegada completada la introducció de les dades. Aquest certificat haurà de ser descarregat pel participant i signat per l'empresa en finalitzar les pràctiques. Finalment, el participant l'adjuntarà al tràmit telemàtic.  
  
b) Objectius aconseguits a la finalització de l'estada.  
c) Desenvolupament de l'estada. En aquest apartat es farà constar el treball realitzat en les diferents fases d'aquesta, així com les implicacions organitzatives que ha suposat el seu desenvolupament.  
d) Conclusions i suggeriments. Es reflectiran els assoliments de l'estada i la seua incidència en la docència directa, la valoració del procés seguit i del producte aconseguit, i les propostes que, per al futur, es deriven de la seua realització.  
Aquesta documentació es remetrà en línia des de la pàgina web de Formació del Professorat de la Conselleria d'Educació, Cultura i Esport, utilitzant els mitjans facilitats pel servidor i incloent la documentació requerida en l'apartat a en un document PDF.  
El termini per al lliurament d'aquesta documentació serà de 15 dies hàbils comptats a partir del següent al de la finalització de l'estada. Per a poder-la avaluar, aquesta documentació haurà d'estar completa i correctament emplenada.  
Una vegada estudiada la documentació remesa, els CEFIRE d'Alcoi i l'específic de Formació Professional, Ensenyaments Artístics i Esportius realitzaran els informes de seguiment i elaboraran l'acta final d'avaluació.  
Al professorat se li certificaran les hores totals de duració de l'estada realitzada indicades en l'acta final d'avaluació, fins a un màxim de 50 hores, d'acord amb el que disposa l'article 16.1 de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, amb indicació de l'empresa, les hores i la data de realització.  
  
Les empreses, organitzacions o institucions rebran d'ofici un certificat acreditatiu de la seua col·laboració de la Secretaria Autonòmica d'Educació i Formació Professional. Així mateix, podran rebre aquest certificat, prèvia petició dirigida al Servei de Planificació i Gestió de la Formació Permanent del Professorat, les persones tutores designades per l'empresa, organització o institució en l'atenció al programa d'estades formatives, que figuren en el document d'autorització per a la realització de l'estada formativa.  
  
Catorze. Vinculació amb l'organització o institució o empresa d'acolliment  
Durant el període d'estada formativa, el professorat no tindrà cap vinculació o relació laboral amb l'empresa, organització o institució d'acolliment, ni podrà ocupar un lloc de treball dins del seu quadre de personal, per la qual cosa queda exclòs de la legislació laboral vigent.  
  
La Conselleria d'Educació, Cultura i Esport subscriurà una pòlissa d'assegurança d'accidents per a cobrir les possibles contingències del professorat en formació pràctica, durant el període de realització de l'estada.  
  
Quinze  
De conformitat amb el que s'estableix en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques, contra la present resolució, que no posa fi a la via administrativa, es podrà interposar un recurs d'alçada davant de la consellera d'Educació, Cultura i Esport en el termini d'un mes, des de l'endemà de la publicació de la present resolució en el Diari Oficial de la Generalitat Valenciana.  
  
València, 6 de setembre de 2022.- El secretari autonòmic d'Educació i Formació Professional: Miguel Soler Gracia.